Gordhan trek SAL se gordel styfArgieffoto Pravin Gordhan, minister van finansies, het Vrydag met die nuwe raad van die Suid-Afrikaanse Lugdiens (SAL) vergader en gewaarsku sake gaan nie bloot “normaalweg voort” nie. “Die doel van die vergadering was om die stand van die lugredery en die regering se verwagtings met die raad te deel,” het Gordhan se kantoor in ŉ verklaring gesê. “Hy het dit tydens die vergadering benadruk dat sake nie ‘normaalweg kan voortgaan’ vir dié lugredery wat tans ernstige uitdagings, insluitend bestuur en finansies, deurgaan nie.” Die nasionale tesourie het ook die mandaat van die raad omskryf, aldus die verklaring. “Die primêre fokus is om die lugdiens na finansiële volhoubaarheid terug te keer terwyl daar ook voldoen word aan ander belangrike regeringsdoelwitte. In ooreenstemming met die protokol vir korporatiewe regering, wat van toepassing is op alle staatsinstansies, is die pligte en verantwoordelikhede en die skeiding van magte tussen uitvoerende en nie-uitvoerende direkteure, ook uiteengesit.” Die raad van die SAL is op 31 Augustus deur die kabinet aanvaar. Die departement het gesê Gordhan het ook die noodsaaklikheid van voldoening aan die aanstellingsraamwerk benadruk en aan die raad gesê die SAL se aansoek vir ŉ volgehoue waarborg is goedgekeur met 11 voorwaardes. Dié voorwaardes sluit in dat die raad se primêre fokus moet wees om terug te keer na finansiële volhoubaarheid; die lugdiens se strategie moet kostebeparingsinisiatiewe insluit wat brandstof, eienaarskap van vliegtuie, arbeid, instandhouding, herstelwerk en aanstellings betref. Ander voorwaardes sluit in dat die lugredery van geleenthede gebruik moet maak om die bedrywighede van die SAL af te skaal om slegs op roetes te fokus wat ŉ positiewe bydrae lewer tot die winsgewendheid daarvan. Die raad moet ook met die proses begin om ŉ nuwe hoof uitvoerende beampte, hoof finansiële beampte en ander sleutel uitvoerende direkteure aan te stel in konsultasie met die minister. Finansiering moet ook verseker word om aan die lugredery se likiditeitsvereistes te voldoen. Die SAL moet ook op ŉ gereelde basis aan die nasionale tesourie terugvoer gee oor sy vordering. Die kabinet het op 2 September aangekondig dat die omstrede voorsitter van die SAL, Dudu Myeni, weer in die pos aangestel is. Die voormalige hoof finansiële beampte, Tryphosa Ramano sal as adjunkvoorsitter optree. Die res van die raad is: Bajabulile Tshabalala, Thandeka Mgoduso, ekonoom Nazmeera Moola, Akhter Hoosen Moosa, Gugu Sepamla, Siphile Buthelezi, voormalige ANC-LP Peter Maluleka, voormalige direkteur van gedrukgte media Mzimkulu Malunga, Martha Mbatha en prokureur Peter Tshisevhe. Gordhan het tydens sy begrotingstoespraak in Februarie aangekondig dat hy ŉ nuwe raad by die lugdiens sal aanstel om die finansiële probleme van die SAL aan te spreek.